Komisijos sprendimas
1997 m. kovo 20 d.
nustatantis valstybių narių Komisijai perduodamos informacijos
pagal Bendrijų nuosavų išteklių sistemą perdavimo tvarką
(97/245/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. spalio 31 d. Tarybos sprendimą 94/728/EB, Euratomas dėl Europos Bendrijų nuosavų išteklių sistemos()) [1], ir ypač į jo 8 straipsnio 2 dalį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1552/89, įgyvendinantį Sprendimą 88/376/EEB, Euratomas dėl Bendrijų nuosavų išteklių sistemos [2], su paskutiniais pakeitimais, padarytais Reglamentu (EB, Euratomas) Nr.1355/96 [3] ir ypač į to reglamento 6 ir 17 straipsnius,
pasitarusi su Nuosavų išteklių patariamuoju komitetu,
kadangi Reglamente (EB, Euratomas) Nr. 1355/96 Taryba priėmė nuostatas, kurių tikslas − patobulinti kai kuriuose susitarimuose numatytus principus, pagal kuriuos valstybės narės praneša Komisijai apie tuos veiksmus, kurių ėmėsi nuosaviems ištekliams išieškoti, ypač kai tai susiję su sukčiavimu ir nustatytos tvarkos pažeidimais;
kadangi šie patobulinimai yra daugiausiai susiję su metinių ir ketvirčio ataskaitų apie nuosavų išteklių sąskaitas rengimu, išaiškintų sukčiavimo ir nustatytos tvarkos pažeidimų atvejų, kai tai susiję su finansiniais įsipareigojimais, viršijančiais 10000 ekiu, apibūdinimu ir metinės ataskaitos turiniu;
kadangi išsamią šių ataskaitų rengimo tvarką turi nustatyti Komisija, pasitarusi su Nuosavų išteklių patariamuoju komitetu;
kadangi valstybėms narėms turi būti suteikta pakankamai laiko, kad jos pradėtų taikyti numatytą ataskaitų rengimo tvarką,
PRIĖMĖ ŠĮ SPRENDIMĄ:
1 straipsnis
1. Valstybės narės rengia mėnesio ir ketvirtines ataskaitas apie savo nuosavų išteklių sąskaitas, nurodytas Reglamento (EEB, Euratomas) Nr. 1552/89 6 straipsnio 3 dalies a) ir b) punktuose, pagal I, II ir III prieduose pateiktus pavyzdžius.
2. Pirmoji mėnesio ataskaita, kuri turi būti parengta pagal 1 dalyje minėtus pavyzdžius, bus 1997 m. balandžio mėn. ataskaita, o pirmoji ketvirčio ataskaita - 1997 m. antrojo ketvirčio ataskaita.
2 straipsnis
1. Aprašydamos išaiškintus sukčiavimo ir nustatytos tvarkos pažeidimo atvejus, kai finansiniai įsipareigojimai viršija 10000 ekiu, bei apibūdindamos tuos sukčiavimo ir nustatytos tvarkos pažeidimo atvejus, apie kuriuos jau buvo pranešta Komisijai, bet nebuvo nurodyta apie nuostolių atlyginimą, anuliavimą arba nuostolių neatlyginimą, kaip nurodyta Reglamento (EEB, Euratomas) Nr. 1552/89 6 straipsnio 4 dalyje, valstybės narės naudojasi pagrindiniais ir juos papildančiais blankais apie sukčiavimą, kurių pavyzdžiai pateikti IV ir V prieduose.
2. Pirmieji blankai apie sukčiavimą ir juos papildantys blankai turi būti užpildyti pagal 1 dalyje minėtus pavyzdžius ir išsiųsti 1997 m. balandžio mėn.
3 straipsnis
1. VI priede pateiktas pavyzdys naudojamas metinei ataskaitai apie pačias svarbiausias problemas, kylančias taikant Reglamentą (EEB, Euratomas) Nr. 1552/89, kaip numatyta to reglamento 17 straipsnio 3 dalyje.
2. Pirmoji ataskaita, parengta pagal 1 dalyje minėtą pavyzdį, turi būti atsiųsta iki 1997 m. balandžio 30 d.
4 straipsnis
Iki 1997 m. kovo 31 d. valstybės narės praneša Komisijai, kurie departamentai arba kurios tarnybos yra atsakingi už šiame sprendime numatytų pranešimų, ataskaitų rengimą ir blankų pildymą.
5 straipsnis
Šis sprendimas skirtas valstybėms narėms.
Priimta Briuselyje, 1997 m. kovo 20 d.